### 6.8. Slagskugge

#### 6.8.1. Oversyn

Figur 17.132. Eksempel på bruk av filteret «slagskugge»

Det opphavlege biletet

Bruk av GEGL-filteret «Slagskugge»

Med dette GEGL-filteret kan du leggja til slagskugge i eit bilete, eit utval eller ein tekst. Du kan velja farge, plassering og storleik på skuggen.

| Notat
Det er tilgjengeleg berre viss biletet har ein alfakanal (sjå Del 7.36, «Legg til alfakanal»). Elles er det slått av.

#### 6.8.2. Slik slår du på filteret

Du har tilgang til dette filteret frå hovudmenyen via Filter → Lys og skugge → Slagskugge ….

#### 6.8.3. Innstillingar

Figur 17.133. Innstillingane for filteret «slagskugge»

Forval, «Inngangstype», Klipping, Blandeinnstillingar, Førehandsvising, Flett samman filter, Delt vising

  | Notat
  Desse innstillingane er omtalte i Del 2, «Felles eigenskapar».

X, Y

  Laget som inneheld slagskuggen vil verta flytt X pikslar vassrett og Y pikslar loddrett. Så X- og Y-forskyvinga bestemmer plasseringa av skuggen i høve til biletet. Høge verdiar gjer at den imaginære lyskjelda ser ut til å vera langt borte, medan låge verdiar gjer at kjelda ser ut til å vera nærare biletet.

  Forskyvinga kan også vere negativ. Med X < 0 vert skuggen flytt mot venstre og med Y < 0 oppover.

  Er du nyfiken, kan du sjå skuggelaget tydeleg ved å setja sløringa til 0 og flytta skuggen med X og Y.

Sløringsradius

  For å gjera skuggen meir realistisk, er han sløra med gaussisk sløring med den spesifiserte sløringsradiusen.

Auk forma

  Du kan velja forma som skal brukast til å utvida eller trekkja saman skuggen. Vala er sjølvforklarande: Sirkel (standard), Kvadrat eller Rombe.

Aukingsradius

  Kor langt skuggen skal ekspanderst før sløringa. Ein negativ verdi gjer at skuggen vert trekt saman i staden.

Farge

  Du kan velgja fargen på skuggen her. Berre klikk på fargeprøven og vel ein farge når fargeveljaren dukkar opp, eller bruk pipetta for å velja ein farge frå biletet.

Dekkevne

  Dekkevna for skuggen. Standard er 0,500, men du kan velja kva verdi som helst mellom 0 (full gjennomsikt) til 2,00 (full dekkevne).

#### 6.8.4. Å bruka filteret «Slagskugge»

Dette GEGL-filteret for slagskugge er overraskande: viss du brukar filteret direkte på biletet slik du gjer med det tradisjonelle filteret, skjer det ingen ting viss du ikkje har gjennomsiktige område i biletet.

For å få same resultatet som med det tradisjonelle filteret:

1. Opna det opphavlege biletet.

2. Opna eit nytt bilete, litt større enn det opphavlege biletet og fyll det med gjennomsikt.

3. Kopier det opphavlege biletet og lim det inn i det nye biletet. Det vert sett inn som eit flytande utval i lagdialogvindauget.

4. Forankra det flytande utvalet.

5. Vel Lag → Beskjer laget til innhaldet.

6. Vel Lag → Set laggrensene …: set lagstorleiken til det same som biletet ditt og fylt med gjennomsikt. Trykk på knappen Midtstill og deretter på knappen Endra storleik.

7. Opna dialogvindauget for slagskugge. Slagskuggen vert vist på førehandsvisinga på lerretet. Du kan endra standardinnstillingane.

8. Legg eventuelt til eit nytt lag med same storleiken som biletet og fyll det med den fargen du vil gje til bakgrunnen. Flytt dette laget til nedst i lagstabelen.

9. Trykk på knappen OK for å ta filteret i bruk.

Bruk av filteret på eit utval:

1. Opna det opphavlege biletet.

2. Opna eit nytt bilete med same storleik som det opphavlege biletet, fylt med gjennomsikt.

3. Opprett utvalet

4. Kopier utvalet og lim det inn i det nye biletet. Det vert sett inn som eit flytande utval i lagdialogvindauget.

5. Forankra det flytande utvalet.

6. Vel Lag → Beskjer laget til innhaldet.

7. Vel Lag → Laget til biletstorleiken (med gjennomsikt).

8. Opna dialogvindauget for slagskugge. Slagskuggen vert vist på førehandsvisinga på lerretet. Du kan endra standardinnstillingane.

9. Legg eventuelt til eit nytt lag med same storleiken som biletet og fyll det med den fargen du vil gje til bakgrunnen. Flytt dette laget til nedst i lagstabelen.

   Du kan også bruka det opphavlege biletet ditt som bakgrunn: Angra utvalet, kopier biletet og lim det inn som eit nytt lag i det nye biletet. Flytt det nye laget nedst i lagstabelen.

10. Trykk på knappen OK for å ta filteret i bruk.

Bruk av filteret på ein tekst:

Prosedyren er enklare for å laga ein slagskugge for ein tekst: Opprett teksten og bruk filteret for slagskugge direkte.

6.7. Lysglimt |  | 6.9. Lang skugge

Report a bug in GIMP Report a documentation error