### 11.12. GIMPressionist

#### 11.12.1. Oversyn

Figur 17.233. Eksempel på bruk av filteret

Det opphavlege biletet

Filter lagt til

Dette filteret kan gjera det same som filtera kubisme og bruk lerret og ein heil del i tillegg. Det gjer at biletet vert sjåande ut som eit målarstykke på eit papir og med ein sjølvvald pensel. Det verkar på det gjeldande laget eller utvalet.

| Notat
Dersom biletet er indeksert, er denne menyoppføringa gråa ut og utilgjengeleg.

#### 11.12.2. Slik slår du på filteret

Du har tilgang til dette filteret frå hovudmenyen via Filter → Artistisk → GIMPressionist ….

#### 11.12.3. Innstillingar

Figur 17.234. Innstillingane for GIMPressionist

Dialogvindauget har på venstre sida ei alltid synleg førehandsvising og på høgre sida ei større mengde innstillingar for GIMPressionist i ulike faner.

##### 11.12.3.1. Førehandsvising

Førehandsvisinga syner ikkje endringane i biletet før du har trykt på knappen Oppdater. Dette rett og slett fordi filteret brukar så mykje datakraft at det ville seinka arbeidet å stendig måtte oppdatere. Skulle du koma for langt ut på viddene, kan du alltids bruka knappen Nullstill for å setja alle parametrane tilbake til slik dei var opphavleg.

##### 11.12.3.2. Fana «Førehandsinnstillingar»

Figur 17.235. Innstillingane for «Førehandsinnstillingar» i filteret «GIMPressionist»

Filteret «GIMPressionist» har mange ulike innstillingar. I tillegg kan desse innstillingane kombinerast og såleis gje nesten uteljande mange ulike påverknader på biletet. Difor er det også viktig å lagra eventuelle interessante innstillingar du måtte kome fram til. Det er uråd å hugse alle kombinasjonane. Sidan utvalet er så stort, er det også vanskeleg å vita på førehand kva resultatet vert.

Innstillingane for «Førehandsinnstillingar»

Lagra gjeldande

  Lagrar dei gjeldande innstillingane. Bruk innskrivingsboksen til venstre til å gje innstillingane eit namn og eventuelt ei kort beskriving i dialogvindauget som dukkar opp.

Bruk

  Trykk på denne knappen for å hente parametrane for den valde førehandsinnstillinga i lista.

Slett

  Trykk på denne knappen for å slette den valde førehandsinnstillinga i lista. Du kan berre slette innstillingar du har laga eller lagt inn sjølv.

Oppfrisk

  Oppdaterer lista over førehandsinnstillingar.

##### 11.12.3.3. Fana «Papir»

Figur 17.236. Innstillingane for «Papir» i filteret «GIMPressionist»

I denne fana kan du velja teksturen på biletoverflata frå lista med ferdiglaga teksturane. Strukturen for den valde teksturen vert vist i ei førehandsvising.

Innstillingane for fana «Papir»

Inverter

  Inverterer den valde teksturen slik at det som før såg ut som ei hole no ser ut som ein hump, og omvendt.

Overlegg

  Den valde teksturen vert lagt over biletet som ein gjennomsiktig folie i staden for å påverka biletet direkte.

Skalering

  Denne glidebrytaren bestemmer storleiken på teksturen i prosent av den opphavlege fila: kontrollerer korninga av strukturen.

Relieff

  Spesifiserer kor mykje gravyr som skal brukast (3-150).

##### 11.12.3.4. Fana «Pensel»

Figur 17.237. Innstillingane for «Pensel»

«Pensel» er eit generelt omgrep for eitkvart materiale som vert brukt til å teikna eller måla. Du finn her ei liste over alle tilgjengelege penslar og ei førehandsvising av den valde penselen.

Innstillingane for «Pensel»

Gamma

  Endrar gamma (lysverdien) til den valde penselen. Gammakorreksjonen gjer mellomtonene lysare eller mørkare.

Vel

  Det er også råd å bruka eigne bilete som penslar ved å bruka pilknappen på utvalslinja. Einaste kravet er at biletet må vera synleg på skjermen før du opnar filteret. Naturlegvis bør slike bilete vera nokså små for å få ein brukbar effekt.

  Dersom biletet har fleire biletlag, vert kvart av desse vist i utvalslista, og i førehandsvisinga dersom laget er slått på, og kan verta brukt som pensel.

  Du kan lagra den valde penselen ved å trykkja på knappen Lagra som.

Sideforhold

  Bestemmer forholdet mellom høgd (0 -1) og breidd (0 +1).

Relieff

  Bestemmer mengda av farge for kvart strok. Dette kan slå på maling med ein palettkniv.

##### 11.12.3.5. Fana «Orientering»

Figur 17.238. Innstillingane for «Orientering»

Denne fana let deg stilla inn retninga på penselstroka. En målar er ikkje forplikta til å bruka same penselvinkelen heile tida. For å utføra nokre effektar, kan han variera retninga på stroka.

Innstillingane for fana «Orientering»

Retningar

  Her bestemmer du kor mange gonger penselen skal passera eit punkt med ulik strokretning kvar gong. Resultatet vert eit tjukkare malingslag.

Startvinkel

  Spesifiserer hovudretninga for stroket, vinkelen for første stroket. Dette vert ofte brukt for å gje inntrykk av rørsle i biletet.

Vinkelspenn

  Spesifiserer vinkelen, sektoren, for «vifta» i stroket.

Retning

  Spesifiserer retninga på penselstroka.

  Verdi

    Retninga på penselstroka vert bestemt ut frå lysverdien i området.

  Radius

    Avstanden frå biletsenteret bestemmer retninga på penselstroka.

  Tilfeldig

    Gjev ei tilfeldig retning på penselstroka.

  Radial

    Lat retninga frå biletsenteret bestemma retninga på penselstroka.

  Flygande

    Eigentleg ikkje ei retning. Lager «svevande» penselstrok.

  Kulør

    Retninga på penselstroka vert bestemt ut frå kuløren i området.

  Tilpassande

    Retninga på penselstroka vert mest mogleg bestemt ut frå retningar i det opphavlege biletet.

  Manuell

    Dersom du trykkjer på knappen Rediger vil du få opp dialogvindauget for retningskarthandsamaren slik at du kan setja strokretningane manuelt.

##### 11.12.3.6. Fana «Storleik»

Figur 17.239. Innstillingane for «Storleik»

I denne fana kan du setja talet på penselstorleikar som vert brukte, avgrensingane for variasjonane i storleikar og kriteria som vert brukte for å styra dei.

Innstillingane for fana «Storleik»

Her bestemmer du kor store penslane skal vera og kor mange ulike storleikar du kan ha i biletet.

Storleiksvariantar

  Kor mange ulike penselstorleikar som skal vera i bruk.

Minimumstorleik, Maksimumstorleik

  Penslane vil få ein storleik mellom desse verdiane. Dess større storleik dess større vert breidda og lengda av stroka.

Storleiken er avhengig av

  Her vel du kva som skal styra storleiken på penselstroka.

  Verdi

    Storleiken vert bestemt ut frå lysverdien i området.

  Radius

    Lat avstanden frå biletsenteret bestemma storleiken på penselstroket.

  Tilfeldig

    Set ein tilfeldig storleik for kvart strok.

  Radial

    La retninga frå biletsenteret bestemma storleiken på penselstroket.

  Flygande

    Eigentleg ikkje eit spørsmål om lengd, men gjer at stroka følgjer eit «svevande» mønster.

  Kulør

    Storleiken vert bestemt ut frå kuløren i området.

  Tilpassande

    Vel den penselstorleiken som kjem nærast det opphavlege biletet.

  Manuell

    Dersom du trykkjer på knappen Rediger få opp dialogvindauget for Retningskarthandsamaren slik at du kan setja strokstorleikane manuelt.

##### 11.12.3.7. Fana «Plassering»

Figur 17.240. Innstillingane for «Plassering»

I denne fana kan du bestemma korleis penselstroka skal fordelast i biletet.

Innstillingane for fana «Plassering»

Plassering

  I førehandsvisinga i retningskartet ser det som alle dei små pilene flyt rundt objekta. Inne i denne flyten kan stroka plasserast på to ulike måtar:

  Tilfeldig

    Fordeler penselstroka tilfeldig i biletet. Dette gjev ei meir realistisk teikning.

  Likt fordelt

    Plasserer stroka jamt utover biletet.

Sentrert

  Konsentrer penselstroka omkring sentrum av biletet.

Tettleiken for stroka

  Dess større tettleik dess nærare er stroka kvarandre. Med liten tettleik kan papiret eller bakgrunnen vera synleg i område som ikkje er dekka av penselstrok.

##### 11.12.3.8. Fana «Farge»

Figur 17.241. Innstillingane for «Farge»

Denne fana kan du setja fargen for stroka.

Fargeinnstillingar

Farge

  Du kan setja strokfargen på to måtar:

  Gjennomsnitt under penselen

    Penselfargen vert gjennomsnittet av alle pikslane under penselen.

  Midten av penselen

    Fargen vert bestemt ut frå pikselen under midten av penselen.

Fargestøy

  Med denne glidebrytaren eller innskrivingsboksen kan du setja til støy i fargen for å gjera han mindre homogen.

##### 11.12.3.9. Fana «Generelt»

Figur 17.242. Innstillingane for «Generelt»

I denne fana kan du bestemma kva som skal vera bakgrunnen i biletet og relieffverknaden til stroka.

Generelle innstillingar

Bakgrunn
  Behald opphavleg bilete

    Det opphavlege biletet vert brukt som bakgrunn.

  Frå papir

    Bruk kopi av teksturen i det valde papiret som bakgrunn.

  Einsfarga

    Du kan velja farge for den einsfarga bakgrunnen ved å klikka på fargeknappen.

  Gjennomsiktig

    Brukar ein gjennomsiktig (transparent) bakgrunn. Berre dei malte penselstroka vil vera synlege. Dette valet er berre tilgjengeleg dersom biletet har ein alfakanal.

Teikna kantane

  Dersom denne er slått på, vert det teikna ein smal kant rundt penselstroket, elles ikkje.

Saumlaus

  Dersom denne er slått på, kan biletet flisleggast utan synlege saumar mellom bileta. (Flislegging er å legge mange kopiar av biletet ved sida og over kvarandre for å dekkja eit større område). Høgresida vil passe til venstresida og botnen til toppen. Dette er spesielt nyttig dersom du brukar biletet som bakgrunn på ei nettside.

Slagskugge

  Legg ein skuggeeffekt til penselstroka.

Formørk ved kanten

  Kor mykje kanten av stroket skal gjerast mørkare for kvart strok. Dette aukar relieffverknaden oller tjukkleiken av stroka.

Skuggeformørking

  Kor mykje skuggen av stroket skal gjerast mørkare.

Skuggedjupn

  Kor langt ut frå objektet skuggen skal nå.

Sløring av skuggen

  Kor mykje slagskuggen skal slørast.

Avviksgrense

  Ein redningsverdi for adaptive val av penselstorleik.

#### 11.12.4. Retningskarthandsamaren

##### 11.12.4.1. Oversyn

Retningskarthandsamaren er ein del av filteret GIMPressionist og kjem fram når du klikkar på knappen Rediger i fana Orientering i dette filteret. Handsamaren vert brukt til å bestemma retninga for malingstroka i filteret.

##### 11.12.4.2. Innstillingar

Figur 17.243. Innstillingane i dialogvindauget «Retningskarthandsamaren»

Det er råd å setja inn éin eller fleire såkalla «vektorar» som vil vera verksame på det tilsvarande området i biletet. Du kan bestemma både retninga og styrken for kvar enkelt vektor.

Vektorar

  Det venstre vindauget (Vektorar) vert brukt for å handsama vektorane. Som standard er det ein vektor i midten. Ein gjeldande vektor er farga raud, dei andre vektorane er grå. Spissen (ankerpunktet) av vektoren er markert med ein kvit prikk.

  - Du kan legge til ein vektor i midten av biletet ved å klikke på knappen Legg til. Klikk med den midtre museknappen for å flytte vektoren til der du klikka.

  - Dersom du klikkar på den venstre museknappen, vert den gjeldande vektoren flytt til dit musemarkøren er plassert.

  - Dersom du klikkar på den høgre museknappen vil den gjeldande vektoren peike til dit musemarkøren er plassert.

  - Du flytter fokus til neste vektor ved hjelp av knappane << og >>.

  - Trykk på knappen Fjern for å fjerna den markerte vektoren.

  | Tips
  Rulleknappen til høgre for vektorpanelet vert brukt for å setje lysstyrken på biletet. Bruk denne dersom det er vanskeleg å sjå vektorane.

Førehandsvising

  Dette er ikkje ei vanleg førehandsvising, men gjev eit inntrykk av korleis vektorane verkar inn på biletet. Du kan endra lysstyrken i førehandsvisinga med glidebrytaren til høgre.

Type

  Du har fire måtar å ordna områda rundt ein merkt vektor på: Normal, Vortex, Vortex2 og Vortex3. Det er vanskeleg å forklara desse, men du ser verknaden i førehandsvisinga.

Voronoi

  Eit «Voronoi-diagram» deler eit plan med n hovudpunkt inn i n polygon der kvart polygon inneheld eitt av dei n hovudpunkta. Dei andre punkta i polygonen er nærare dette hovudpunktet enn dei andre hovudpunkta. Grensa for polygonen er altså halvvegs mellom to hovudpunkt. Her er eit eksempel på eit voronoidiagram:

  Når det er avmerkt for dette valet, vil berre den vektoren som er nærast eit gjeve punkt påverka dette punktet.

Vinkel

  Retninga til den gjeldande vektoren. Verknaden er den same som når du klikkar med den høgre museknappen nemnd ovanfor.

Vinkelforskyving

  Med denne glidebrytaren forandrar du vinkelen til alle vektorane samstundes.

Styrke

  Med denne glidebrytaren bestemmer du påverknaden til den gjeldande vektoren. Styrken avgjer kor mykje vektoren skal påverka nærliggjande vektorar, og avtar med avstanden. Lengda på vektoren viser styrken.

Styrkeeksp.

  Denne glidebrytaren styrer lengda på alle vektorane samstundes og endrar såleis styrken på penselstroka.

#### 11.12.5. Storleikshandsamaren

##### 11.12.5.1. Oversyn

Storleikshandsamaren er ein del av filteret GIMPressionist og kjem fram når du klikkar på knappen Rediger i fana Storleik i innstillingane for dette filteret. Handsamaren vert brukt til å bestemma storleiken på malingstroka i filteret.

##### 11.12.5.2. Innstillingar

Figur 17.244. Innstillingane i dialogvindauget «Storleikshandsamaren»

Det er råd å setja inn ein eller fleire vektorar som vil vera verksame på det tilsvarande området i biletet. Du kan bestemma styrken for kvar enkelt vektor.

Smvektorar

  Dette vindauget vert brukt for å plassere vektorane. Ved å klikke på knappen Legg til vert det sett inn ein vektor i sentrum av biletet. Når du klikker på den midtre museknappen vert vektoren flytt til der du klikka. Den gjeldande vektoren er raudfarga med eit kvitt punkt i den eine enden, dei andre vektorane er farga grå.

  Dersom du klikkar på den venstre museknappen, vert den gjeldande vektoren flytt til dit musemarkøren er plassert.

  Klikk med den høgre museknappen har ingen verknad.

  Du flytter fokus til neste vektor ved hjelp av knappane << og >>.

  Klikk på knappen Fjern for å sletta den gjeldande vektoren.

  | Tips
  Rulleknappen til høgre for vektorpanelet vert brukt for å setje lysstyrken på biletet. Bruk denne dersom det er vanskeleg å sjå vektorane.

Førehandsvising

  Dette er ikkje ei vanleg førehandsvising, men viser reint skjematisk korleis vektorane verkar inn på biletet. Storleiken på firkantane viser penselstorleiken og penselstyrken.

Storleik

  Endrar storleiken på penselstroka i det valde sektorområdet.

Styrke

  Denne glidebrytaren styrer kor sterk påverknad den valde vektoren skal ha. Denne påverknaden minkar med avstanden.

Styrkeeksp.

  Endrar eksponenten for styrken på penselstroket.

Voronoi

  Sjå under Retningskarthandsamararen for ei nærare forklaring.

11.11. Tekstil |  | 11.13. Van Gogh (LIC)

Report a bug in GIMP Report a documentation error