### 7.25. Legg til lagmasker

Kommandoen Legg til lagmasker … legg inn lagmasker i dei gjeldande laga. Kommandoen opnar eit dialogvindauge der du kan bestemma ein del utgangsverdiar for maskene. Dersom laga har ei maske frå før, er kommandoen slått av.

Med lagmaska bestemmer du kva for deler av laget som skal vere gjennomsiktig, delvis gjennomsiktig eller heilt ugjennomsiktig.

Du finn meir om dette i kapitlet om lagmasker.

#### 7.25.1. Slå på kommandoen

- Du har tilgang til denne oppføringa i hovudmenyen via Lag → Maske → Legg til lagmasker …,.

- Frå lagdialogvindauget ved å velja Legg til lagmasker i sprettoppmenyen som kjem fram når du høgreklikkar, eller klikka på knappen nedst i dialogvindauget.

#### 7.25.2. Beskriving av dialogvindauget «Legg til lagmasker…»

Figur 16.95. Dialogvindauget for «Legg til lagmasker…»

Set startverdien for lagmaska til

  Menyen gir deg valet mellom fleire startverdiar for lagmaska:

  Kvit (Heilt ugjennomsiktig)

    Lagmaska vil gjera laget heilt ugjennomsiktig. Dette betyr at du ikkje vil sjå nokre endringar i biletet før du gjer laget meir eller mindre gjennomsiktig ved å teikna på lagmaska med ein mørk farge.

  Svart (Heilt gjennomsiktig)

    Lagmaska gjer laget heilt gjennomsiktig. Dette vert vist med sjakkbrettmønsteret. Ingen delar av laget er synlege før du gjer laget mindre gjennomsiktig ved å teikna på det med ein lys farge.

  Alfakanalen for laget

    Med dette valet vert innhaldet i alfakanalen brukt for å fylla lagmaska. Sjølve alfalaget vert ikkje forandra. Gjennomsikta for delvis gjennomsiktige område vil auka og såleis gjera heile laget meir gjennomsiktig.

  Overfør laget sin alfakanal

    Denne gjer det same som valet ovanfor, men set samstundes alfalaget til fullstendig ugjennomsiktig. Dette resulterer i at all informasjonen om gjennomsikt nå ligg i maska. Det er tilsynelatande ingen forandringar på sjølve laget. Gjennomsikta for laget vert nå styrt av maska og ikkje av alfakanalen.

  Utval

    Dette valet omformar det gjeldande utvalet til ei lagmaske slik at dei utvalde områda vert ugjennomsiktige, medan dei områda som ikkje er utvalde vert gjennomsiktige. Dersom nokre område er delvis utvalde, kan du bruka knappen for snarmaske som hjelp for å sjå korleis effekten vert.

  Gråtonekopi av laget

    Denne omformar heile laget til ei lagmaske. Dette er spesielt nyttig når du har planar om å leggja nytt innhald i laget seinare.

  Kanal

    Med dette valet vert lagmaska sett opp med ei tidlegare oppretta utvalsmaske lagra i kanaldialogvindauget. Merk at dei normale RGBA-kanalane ikkje er med i denne lista, berre dei ekstra kanalane du har lagt til.

Inverter maska

  Viss du har merkt av for Inverter maska nedst i vindauget, vert maska invertert slik at gjennomsiktige område vert ugjennomsiktige og omvendt.

Når du klikkar på Legg til-knappen, vert det laga ein miniatyr av lagmaska til høgre for miniatyren av laget i lagdialogvindauget.

7.24. Undermenyen «Masker» |  | 7.26. Bruk lagmasker

Report a bug in GIMP Report a documentation error